Vakara fotoorientēšanās
TAKA DIVIEM 2026
Nolikums

1. Sacensību mērķis
1.1. Veicināt aktīvu un veselīgu brīvā laika pavadīšanu, iepazīt Ēdoli un tās apkārtni, kā arī attīstīt orientēšanās un sadarbības prasmes.
2. Sacensību vadība
2.1. Sacensības organizē un vada Ēdoles pagasta pārvalde, kultūras darba organizatore Marta Freimane.
2.2. Galvenā sacensību tiesnese – Marta Freimane.
2.3. Organizatoram ir tiesības nepieciešamības gadījumā precizēt sacensību norises kārtību, par izmaiņām informējot dalībniekus pirms starta.
3. Sacensību norises vieta un laiks
3.1. Pasākums notiek 2026. gada 24. oktobrī.
3.2. Reģistrācijas, starta un finiša vieta – Ēdoles kultūras nams.
3.3. Komandu reģistrācija un dalībnieku precizēšana notiek no plkst. 17.30. Kopējais starts – plkst. 19.00. Finišs – ne vēlāk kā 22:00!
3.4. Trases kontrollaiks – 3 stundas.
3.5. Pieteikšanās līdz 2026. gada 21. oktobrim pa tālruni 22038949.
4. Sacensību norise
4.1. Pirms starta katrs pāris saņem sacensību karti, foto lapu un nepieciešamo informāciju par uzdevuma izpildi.
4.2. Kontrolpunkti kartē izvietoti Ēdolē un tās apkārtnē. Katram kontrolpunktam ir noteikta punktu vērtība.
4.3. Kopējais iespējamais maršruts ir līdz 17 km, taču visu distanci un visus kontrolpunktus nav obligāti jāveic. Katrs pāris pats izvēlas savu maršrutu un kontrolpunktus atbilstoši savām spējām un atlikušajam laikam.
4.4. Kontrolpunkts tiek ieskaitīts, ja komanda ir atradusi pareizo vietu un uzņemtais fotoattēls atbilst organizatora noteiktajām prasībām.
4.5. Abi pāra dalībnieki visu sacensību laiku distanci veic kopā! Dalībniekiem nav atļauts sadalīties, lai kontrolpunktus meklētu atsevišķi!
4.6. Pirms starta katram dalībniekam tiek piešķirta atšķirīgas krāsas aproce. Pie kontrolpunkta fotoattēlā jābūt redzamam tam pāra dalībniekam, kura aproces krāsa atbilst konkrētā foto kontrolpunkta norādei.
4.7. Trasē var būt arī īpašie kontrolpunkti, kuru izpildes nosacījumi dalībniekiem tiek paskaidroti pirms starta.
4.8. Dalībniekiem jāievēro godīgas spēles principi un organizatora norādījumi.
5. Sacensību dalībnieki un inventārs
5.1. Komandu veido 2 dalībnieki. Vismaz vienam komandas dalībniekam jābūt pilngadīgam (18+).
5.2. Dalībniekiem jābūt līdzi strādājošam un pietiekami uzlādētam telefonam vai fotoaparātam, ar kuru iespējams uzņemt un pēc finiša uzrādīt sacensību laikā uzņemtās fotogrāfijas.
5.3. Katram dalībniekam obligāti jābūt lukturītim un atstarojošai vestei vai citam labi pamanāmam atstarojošam elementam.
5.4. Ieteicams izvēlēties laikapstākļiem un pārvietošanās apstākļiem piemērotu apģērbu un apavus.
5.5. Dalībnieku atbilstību pasākumam izvērtē organizators, un organizatoram ir tiesības nepielaist dalībnieku startam, ja nav ievērotas obligātās drošības prasības.
6. Drošība un dalībnieku atbildība
6.1. Katrs dalībnieks pats izvērtē savu veselības stāvokli, fizisko sagatavotību un spēju piedalīties pasākumā.
6.2. Dalībnieki paši ir atbildīgi par savu drošību, rīcību un izvēlēto pārvietošanās maršrutu sacensību laikā.
6.3. Par nepilngadīga dalībnieka drošību sacensību laikā atbild pilngadīgais pāra dalībnieks.
6.4. Pārvietojoties pa koplietošanas ceļiem un ielām, dalībniekiem jāievēro Ceļu satiksmes noteikumi, jābūt uzmanīgiem un jāņem vērā citi satiksmes dalībnieki.
6.5. Aizliegts apzināti bojāt privātīpašumu, apstādījumus, norādes, kontrolpunktu elementus vai citu sacensību inventāru. Jārespektē privātīpašums un teritorijas, kurās ieeja nav atļauta.
6.6. Bīstamā situācijā vai veselības problēmu gadījumā dalībniekiem sacensības jāpārtrauc un nepieciešamības gadījumā jāzvana uz vienoto ārkārtas palīdzības tālruni 112, kā arī jāinformē organizators.
7. Dalības maksa
7.1. Dalība pasākumā ir bez maksas.
8. Finišs un rezultātu apkopošana
8.1. Pāris finišē pilnā sastāvā Ēdoles kultūras namā, ierodoties pie sacensību tiesneša.
8.2. Par pāra finiša laiku tiek uzskatīts brīdis, kad abi dalībnieki ir ieradušies pie tiesneša. Šajā brīdī tiek apturēta laika uzskaite un fiksēts pāra finiša laiks.
8.3. Pēc finiša tiek pārbaudītas un izvērtētas sacensību laikā uzņemtās fotogrāfijas, kā arī saskaitīti ieskaitīto kontrolpunktu punkti.
8.4. Uzvar pāris ar lielāko iegūto punktu skaitu. Vienāda punktu skaita gadījumā augstāku vietu iegūst pāris ar ātrāku finiša laiku.
8.5. Kontrolpunkts var netikt ieskaitīts, ja fotogrāfijā nav iespējams nepārprotami identificēt kontrolpunktu, nav izpildīta konkrētā kontrolpunkta prasība vai konstatēta negodīga rīcība.
8.6. Galvenā tiesneša lēmums par kontrolpunktu ieskaitīšanu un sacensību rezultātiem ir galīgs.
9. Apbalvošana
9.1. Pirmo trīs vietu ieguvēji tiek apbalvoti ar speciāli darinātiem kausiem.
9.2. Bez piemiņas balvas nepaliek neviens dalībnieks - katrs dalībnieks saņem nelielu suvenīru par dalību.
9.3. Rezultātu apkopošanas laikā finišējušajiem dalībniekiem Ēdoles kultūras namā būs pieejams naksnīgs mielasts un mūzika.
10. Fotografēšana un filmēšana
10.1. Pasākuma laikā var tikt fotografēts un filmēts.
10.2. Pasākuma laikā iegūtie foto un video materiāli var tikt izmantoti pasākuma norises atspoguļošanai un publicitātes vajadzībām.
11. Noslēguma jautājumi
11.1. Piesakoties un piedaloties pasākumā, dalībnieks apliecina, ka ir iepazinies ar nolikumu un apņemas to ievērot.
11.2. Situācijas, kas nav atrunātas šajā nolikumā, izlemj sacensību organizators un galvenā tiesnese.
